ASP ปิดเช้าพุ่ง 9% แรงสุดในรอบ 3 ปี ลุ้นผลงาน Q2 โตแรงรับหุ้นไทยเทรดคึก!
ราคาหุ้น ASP ปิดเช้าพุ่ง 9% แตะระดับ 4.04 บาท แรงสุดในรอบ 3 ปี 4 เดือน ลุ้นผลงานไตรมาส 2/2564 โตแรงรับหุ้นไทยเทรดคึก!
ราคาหุ้น ASP ปิดเช้าพุ่ง 9% แตะระดับ 4.04 บาท แรงสุดในรอบ 3 ปี 4 เดือน ลุ้นผลงานไตรมาส 2/2564 โตแรงรับหุ้นไทยเทรดคึก!
4 มิ.ย. 2564

ผู้สื่อข่าวรายงานว่า ราคาหุ้นบริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP วันที่ 4 มิ.ย.2564 ปิดตลาดภาคเช้า  ที่ระดับ 4.04 บาท ปรับตัวขึ้น 0.34 บาท หรือ 9.19% สูงสุดที่ระดับ 4.16 บาท ต่ำสุดที่ระดับ 3.72 บาท ด้วยมูลค่าการซื้อขาย 567.31 ล้านบาท

ทั้งนี้ราคาหุ้น ASP ปรับตัวขึ้นอย่างต่อเนื่องเป็นวันที่ 5 นับตั้งแต่ราคาหุ้นอยู่ที่ระดับ 3.62 บาท เมื่อวันที่ 28 พ.ค.2564 ซึ่งเป็นการปรับตัวขึ้นแรงสุดในรอบ 3 ปี 4 เดือน ตั้งแต่ราคาหุ้นอยู่ที่ระดับ 4.06 บาท เมื่อวันที่ 5 ก.พ.2561 โดยคาดการณ์ว่านักลงทุนเข้าซื้อหุ้นเก็งกำไร โดยคาดการณ์ว่าผลประกอบการไตรมาส 2 จะออกมาโดดเด่นเช่นเดียวกันไตรมาสแรก เนื่องจากปริมาณการซื้อขายหลักทรัพย์เฉลี่ยต่อวันของตลาดหุ้นไทยยังคงสูงต่อเนื่อง
โดยผลประกอบการไตรมาส 1/2564 มีกำไรสุทธิเติบโตอย่างโดดเด่น โดยบริษัทฯ รายงานผลการดำเนินงานไตรมาส 1 สิ้นสุดวันที่ 31 มีนาคม 2564 มีรายได้ 1,102.18 ล้านบาท จากงวดเดียวกันของปีก่อน 418.37 ล้านบาท ส่งผลให้บริษัทมีกำไรขยับขึ้นมาอยู่ที่ 349.58 ล้านบาท เพิ่มขึ้น 1,351.74% จากงวดเดียวกันของปีก่อน 24.08 ล้านบาท เป็นผลจากรายได้ค่านายหน้าซื้อขายขายหลักทรัพย์ในไตรมาส 1/2564 จำนวน 374.17 ล้านบาท เพิ่มขึ้น 89% จากงวดเดียวกันของปีก่อน 197.60 ล้านบาท เนื่องจากปริมาณการซื้อขายหลักทรัพย์เฉลี่ยต่อวันของบริษัทเพิ่มขึ้นจาก 2,352 ล้านบาท เป็น 4,405 ล้านบาท
รวมถึงรายได้ค่าธรรมเนียมและบริการในไตรมาส 1/2564 จำนวน 429.15 ล้านบาท เพิ่มขึ้น 162% จากงวดเดียวกันของปีก่อน 163.99 ล้านบาท ส่วนใหญ่มาจากการเพิ่มขึ้นของรายได้ค่าธรรมเนียมการขายหน่วยลงทุน ค่านายทะเบียนและค่าธรรมเนียมการบริหารกองทุนรวม ประกอบกับบริษัทมีกำไรและผลตอบแทนจากเครื่องมือทางการเงินในไตรมาส 1/2564 จำนวน 216.72 ล้านบาท ส่วนใหญ่เกิดจากกำไรการซื้อขายเงินทุนของบริษัท
 
 